Mám zaľahnuté uši a bolí ma hrdlo
Dostala som prievan a odvtedy mám zaľahnuté uši a bolí ma hrdlo
Dobrý deň,
Ďakujeme za vašu otázku. Bolesť ucha/uší je často prejavom zápalu, ktorý je spôsobený rôznymi faktormi, ako baktérie, vírusy alebo rôznymi vplyvmi prostredia. Rozlišujeme zápal vonkajšieho ucha- začína sa svrbením a bolesťou. Koža zvukovodu je červená, opuchnutá a na dotyk bolestivá. Zápal stredného ucha je zvyčajne spôsobený na základe prechladnutia alebo infekcie horných dýchacích ciest. Prejavuje sa opuchom, bolesťou a môže byť pridružená aj horúčka. Tento zápal sa môže šíriť ďalej cez Eustachovu trubicu do nosohltanu a ďalej, čo sa prejavuje bolesťou hrdla. Na počiatočný zápal vám odporúčam
ušné kvapky
s obsahom octanu a vínanu hlinitého, ktoré sa aplikujú na vatu alebo gázu a vložia sa do ucha na 2 hodiny. Na aplikáciu priamo do ucha slúžia kvapky
Dolorgit
, ktoré obsahujú aj účinnú látku proti bolesti. Aplikujte si 1-2 kvapky maximálne 4x denne v polohe ľahu a takto zotrvajte cca 3 minúty.
Na bolesť hrdla sú vhodné
prípravky
s obsahom dezinfekčnej, protizápalovej a analgetickej zložky. Sú vo forme tabliet na cmúľanie, sprejov alebo kloktadiel.
Ak sa vám stav do 2 dní od začatia liečby nezlepší alebo sa pridruží aj horúčka, je nevyhnutné navstíviť lekára, ktorý zvolí vhodnú liečbu.
Prajem pekný zvyšok dňa a skoré uzdravenie.
S pozdravom
Mgr. Tamara Jakúbeková